»BILAG IXc

KRITERIER FOR GODKENDELSE AF EKSTERNE KREDITVURDERINGSBUREAUER OG ANSØGNINGSPROCES

Dette bilag indeholder en detaljeret beskrivelse af kriterierne for godkendelse af eksterne kreditvurderingsbureauer (ECAI'er) og proceduren for godkendelse af et kreditvurderingsbureau (CRA) som et eksternt kreditvurderingsbureau inden for Eurosystemets rammer for kreditvurdering (ECAF) som omhandlet i denne retningslinjes artikel 120.

I. ANSØGNING OM GODKENDELSE SOM ET EKSTERNT KREDITVURDERINGSBUREAU INDEN FOR EUROSYSTEMETS RAMMER FOR KREDITVURDERING

1. Et kreditvurderingsbureaus ansøgning om godkendelse som et eksternt kreditvurderingsbureau inden for Eurosystemets rammer for kreditvurdering skal fremsendes til ECB's Afdeling for Risikostyring (DRMSecretariat@ecb.europa.eu). Ansøgningen skal indeholde en fyldestgørende begrundelse og dokumentation som fastsat i afsnit II, der dokumenterer, at ansøgeren opfylder de krav til eksterne kreditvurderingsbureauer, der er fastsat i denne retningslinje. Ansøgningen, begrundelsen og dokumentationen fremsendes skriftligt på engelsk, udfærdiget ved hjælp af de foreliggende formularer og i elektronisk format.

2. I den første fase af ansøgningsprocessen skal kreditvurderingsbureauet godtgøre, at det overholder de relevante dækningskrav i artikel 120 og bilag IXa til denne retningslinje, samt i dette bilag, og hvis ansøgningen fra kreditvurderingsbureauet, som anmoder om godkendelse inden for Eurosystemets rammer for kreditvurdering, tidligere har været afslået af Eurosystemet, hvordan det har afhjulpet den tidligere manglende overholdelse. De enkelte trin i denne første fase er følgende. a) Kreditvurderingsbureauet skal fremsende den dokumentation og de oplysninger, der er omhandlet i afdeling II.1 nedenfor, til ECB. Kreditvurderingsbureauet kan også fremsende alle andre oplysninger, som det anser for relevante for at dokumentere, at det overholder de relevante dækningskrav, og hvordan kreditvurderingsbureauet, hvis det er relevant, har afhjulpet den tidligere manglende overholdelse. b) ECB vurderer, om den dokumentation og de oplysninger, der er fremsendt i henhold til afdeling II.1, er fuldstændige. Hvis oplysningerne ikke er fuldstændige, anmoder ECB kreditvurderingsbureauet om at fremsende yderligere oplysninger. c) I overensstemmelse med afdeling II.2 kan ECB anmode om alle supplerende oplysninger, der er nødvendige for, at ECB kan påbegynde sin vurdering af, om kreditvurderingsbureauet overholder de relevante dækningskrav, og hvordan kreditvurderingsbureauet, hvis det er relevant, har afhjulpet den tidligere manglende overholdelse. d) Når ECB har vurderet en ansøgning som værende fuldstændig og efter at have anmodet om og modtaget eventuelle supplerende oplysninger, underretter ECB kreditvurderingsbureauet herom. e) ECB vurderer, om kreditvurderingsbureauet opfylder de relevante dækningskrav i artikel 120 og bilag IXa til denne retningslinje, samt i dette bilag, på grundlag af de oplysninger, der er afgivet i henhold til afdeling II.1 og 2, idet begrebet dækning betragtes ud fra et både kvantitativt og kvalitativt perspektiv, som nærmere angivet i afdeling III.2. f) Som led i sin vurdering af, om kreditvurderingsbureauet opfylder de relevante dækningskrav, kan ECB kræve, at bureauet giver adgang til kreditvurderingsrapporter for at anskueliggøre vurderingernes overensstemmelse med kravene i Eurosystemets rammer for kreditvurdering. g) ECB kan på et hvilket som helst tidspunkt i forbindelse med sin vurdering af de relevante dækningskrav anmode kreditvurderingsbureauet om yderligere præciseringer eller oplysninger og, hvis det er relevant, oplysninger om hvordan kreditvurderingsbureauet har afhjulpet den tidligere manglende overholdelse. h) Eurosystemet vedtager en begrundet afgørelse om kreditvurderingsbureauets overholdelse af de relevante dækningskrav og, hvis det er relevant, hvordan kreditvurderingsbureauet har afhjulpet den tidligere manglende overholdelse. Den meddeler sin afgørelse til det pågældende kreditvurderingsbureau. Hvis Eurosystemet beslutter, at kreditvurderingsbureauet ikke opfylder de relevante dækningskrav, og/eller, hvis det er relevant, ikke har afhjulpet den tidligere manglende overholdelse, begrunder det sin afgørelse i meddelelsen. i) Samtidig med enhver afgørelse, der meddeles til kreditvurderingsbureauet i henhold til litra h), underretter Eurosystemet kreditvurderingsbureauet om, hvorvidt det udøver sin eneret til at træffe afgørelse om ikke at indlede en godkendelsesprocedure inden for Eurosystemets rammer for kreditvurdering i henhold til artikel 120, stk. 2, i denne retningslinje, dvs. ikke at tillade et kreditvurderingsbureau at fortsætte til anden fase af ansøgningsprocessen. Eurosystemet begrunder sin afgørelse i meddelelsen. Som støtte for en sådan afgørelse kan Eurosystemet bl.a. tage hensyn til, om de oplysninger, som kreditvurderingsbureauet har fremsendt, eller som hidrører fra andre kilder, giver anledning til væsentlig bekymring for, at godkendelsen af kreditvurderingsbureauet inden for Eurosystemets rammer for kreditvurdering vil være til hinder for en effektiv gennemførelse af Eurosystemets rammer for kreditvurdering eller ikke vil være i overensstemmelse med principperne for risikokontrolfunktionen inden for Eurosystemets rammer for kreditvurdering henset til Eurosystemets rammer for sikkerhedsstillelse.

3. Hvis ECB beslutter, at kreditvurderingsbureauet opfylder de relevante dækningskrav og, hvor det er relevant, har afhjulpet den tidligere manglende overholdelse, og ECB beslutter at indlede en godkendelsesprocedure inden for Eurosystemets rammer for kreditvurdering, kan kreditvurderingsbureauet gå videre til anden fase af ansøgningsprocessen. I anden fase skal kreditvurderingsbureauet godtgøre, at det opfylder alle andre relevante krav i denne retningslinje. De enkelte trin i den anden fase er følgende. a) Kreditvurderingsbureauet skal fremsende den dokumentation og de oplysninger, der er omhandlet i afdeling II.3 nedenfor, til ECB. Kreditvurderingsbureauet kan også fremsende alle andre oplysninger, som det anser for relevante for at dokumentere, at det opfylder kravene i denne retningslinje. b) ECB vurderer, om den dokumentation og de oplysninger, der er fremsendt i henhold til afdeling II.3, er fuldstændige. Hvis oplysningerne ikke er fuldstændige, anmoder ECB kreditvurderingsbureauet om at fremsende yderligere oplysninger. c) I overensstemmelse med afdeling II.4 kan ECB anmode om alle supplerende oplysninger, der er nødvendige for, at ECB kan påbegynde sin vurdering af, hvorvidt kreditvurderingsbureauet opfylder kravene i denne retningslinje. d) Når ECB har vurderet en ansøgning som værende fuldstændig, og efter at have anmodet om og modtaget eventuelle supplerende oplysninger vedrørende dækning, underretter ECB kreditvurderingsbureauet herom. e) Eurosystemet vurderer, om kreditvurderingsbureauet opfylder kravene i denne retningslinje på grundlag af den dokumentation og de oplysninger, der er fremsendt i henhold til afdeling II.3 og 4, og alle andre relevante oplysninger, der er tilgængelige fra andre kilder, herunder kreditvurderingsbureauets websted. Det vil foretage sin vurdering med henblik på at sikre en effektiv gennemførelse af Eurosystemets rammer for kreditvurdering, opretholde Eurosystemets krav om høje kreditstandarder for belånbare aktiver og beskytte risikokontrolfunktion inden for Eurosystemets rammer for kreditvurdering henset til Eurosystemets rammer for sikkerhedsstillelse. f) Som led i sin vurdering af kreditvurderingsbureauets kapacitet til at opfylde kriterierne og reglerne for performanceovervågningsprocessen inden for Eurosystemets rammer for kreditvurdering vil Eurosystemet anvende den performanceovervågningsproces inden for Eurosystemets rammer for kreditvurdering, der er beskrevet i denne retningslinjes artikel 126, på kreditvurderingsbureauets kreditvurderinger, der dækker mindst de tre og helst fem år, der går forud for ansøgningen, i overensstemmelse med afdeling II.3 og afdeling III. Eurosystemet kan også vurdere kreditvurderingsbureauets faktiske kreditvurderinger i forhold til andre kreditvurderingssystemer på grundlag af den erfaring og viden, det har opnået inden for Eurosystemets rammer for kreditvurdering. g) Som led i sin vurdering kan Eurosystemet kræve, at kreditvurderingsbureauet tilrettelægger et eller flere besøg for Eurosystemets personale i kreditvurderingsbureauets lokaler og/eller møder ansigt til ansigt mellem det relevante personale hos kreditvurderingsbureauet og Eurosystemets personale i ECB's lokaler. Kræves et sådan besøg eller møde, betragtes det som et obligatorisk krav i ansøgningsprocessen. h) Eurosystemet kan som led i sin vurdering kræve, at kreditvurderingsbureauet giver adgang til kreditvurderingsrapporter for at anskueliggøre, at aktivvurderingerne overholder oplysningskravene i bilag IXb, og de oplysningskrav, der er fastsat i artikel 120, og som er nærmere beskrevet i afdeling III.3. i) Eurosystemet kan på et hvilket som helst tidspunkt under sin vurdering anmode om yderligere præciseringer eller oplysninger fra kreditvurderingsbureauet. j) Eurosystemet vedtager en begrundet afgørelse om kreditvurderingsbureauets opfyldelse af kravene i denne retningslinje og dets godkendelse heraf som et eksternt kreditvurderingsbureau inden for Eurosystemets rammer for kreditvurdering. Det meddeler sin afgørelse til det pågældende kreditvurderingsbureau. Hvis ECB træffer afgørelse om, at kreditvurderingsbureauet ikke opfylder kravene i denne retningslinje og ikke skal godkendes som et eksternt kreditvurderingsbureau inden for Eurosystemets rammer for kreditvurdering, begrunder den sin afgørelse i meddelelsen. k) Hvis Eurosystemet beslutter at godkende kreditvurderingsbureauet som et eksternt kreditvurderingsbureau inden for Eurosystemets rammer for kreditvurdering, underretter ECB ligeledes kreditvurderingsbureauet om de næste skridt, der er nødvendige for at integrere kreditvurderingsbureauet som et eksternt kreditvurderingsbureau i Eurosystemets rammer for kreditvurdering på det operationelle plan.

II. OPLYSNINGER, SOM KRÆVES FOR, AT EN ANSØGNING OM GODKENDELSE INDEN FOR EUROSYSTEMETS RAMMER FOR KREDITVURDERING ANSES FOR AT VÆRE FULDSTÆNDIG

1. For så vidt angår første fase af ansøgningsprocessen, skal et kreditvurderingsbureau fremsende følgende oplysninger. a) Kreditvurderingsbureauets egne skøn over kreditvurderingsdækningen. b) En erklæring bekræftet af kreditvurderingsbureauet, hvoraf det fremgår, at det opfylder alle krav vedrørende Eurosystemets rammer for kreditvurdering, som er indeholdt i denne retningslinje, og for hvilke det selv kan vurdere opfyldelsen. c) Disaggregerede kreditvurderingsdata på et granulært niveau for at give ECB mulighed for at forvisse sig om, at kreditvurderingsbureauet overholder de relevante dækningskrav. Kreditvurderingsdataene skal indsendes i de relevante ECB-skemaer, som ECB har stillet til rådighed, og som indeholder instruktioner til, hvordan dataene skal præsenteres. Dataene skal omfatte alle vurderinger af de aktiver, udstedere og garanter, der er godkendt inden for Eurosystemets rammer for kreditvurdering i overensstemmelse med denne retningslinje samt statisk information om de pågældende aktiver, udstedere og garanter i henhold til skemaerne. d) Kreditvurderingsdata, der dokumenterer den krævede kreditvurderingsdækning på ansøgningstidspunktet og i hvert af de tre år forud for ansøgningen, dvs. 36 måneder før ansøgningsdatoen. Kreditvurderingsdataene skal vise den krævede dækning med data snapshots målt hvert halve år i de 36 måneder, der går forud for ansøgningen. e) Hvis kreditvurderingsbureauets ansøgning inden for rammerne af Eurosystemets rammer for kreditvurdering tidligere er blevet afvist af Eurosystemet, vedlægges dokumentation for, hvordan det har afhjulpet den tidligere manglende overholdelse.

2. ECB kan anmode om supplerende oplysninger, f.eks. for at påvise stabiliteten af et kreditvurderingsbureaus dækning over tid, kreditvurderingsbureauets udstedelsespraksis og kvaliteten af kreditvurderingsbureauets kreditvurderinger i den pågældende dækningsperiode.

3. For så vidt angår den anden fase af ansøgningsprocessen, skal et kreditvurderingsbureau fremsende følgende dokumentation og oplysninger: a) En beskrivelse af kreditvurderingsbureauets organisation, herunder dets selskabsstruktur og ejerforhold, dets forretningsstrategi, navnlig hvad angår dets strategi for at opretholde den dækning, som er relevant i forbindelse med Eurosystemets rammer for kreditvurdering, og kreditvurderingsprocessen, herunder navnlig, hvordan kreditvurderingsudvalgene sammensættes, og deres beslutningsprocesser. b) Alle dokumenter, der er relevante for dets kreditvurderingsmetoder, kreditvurderingsskala(er) og standarddefinitioner. c) Nye udstedelser, kreditvurderings- og overvågningsrapporter vedrørende vurderinger valgt af ECB. d) Kreditvurderingsbureauets historiske misligholdelsessituation, som dækker mindst tre og helst fem år, samt den definition af misligholdelse, som kreditvurderingsbureauet anvender, for at Eurosystemet kan udføre en efterfølgende resultatovervågning af kreditvurderingsbureauet i overensstemmelse med rammerne for performanceovervågning. Dette vil også danne grundlag for indplaceringen af vurderingerne på Eurosystemets harmoniserede ratingskala. De fremsendte oplysninger skal indeholde: i) globale disaggregerede data om alle vurderinger, herunder data, der ikke er godkendt inden for Eurosystemets rammer for kreditvurdering, f.eks. på grund af geografiske eller andre begrænsninger ii) tilhørende ratingoverførselstabeller og misligholdelsesstatistikker. De disaggregerede vurderingsdata skal indsendes i de relevante ECB-skemaer, som findes på ECB's websted, og som indeholder instruktioner til, hvordan dataene skal præsenteres. Dataene skal omfatte alle vurderinger af de aktiver, udstedere og garanter, der er godkendt inden for Eurosystemets rammer for kreditvurdering i overensstemmelse med denne retningslinje, samt statisk information om de pågældende aktiver, udstedere og garanter i henhold til skemaerne. e) Oplysninger om de operationelle aspekter af, hvordan Eurosystemet kan få adgang til og anvende kreditvurderingsbureauets kreditvurderinger, herunder kreditvurderingsbureauets databank, gebyrer og de nødvendige kontraktlige aftaler for at få adgang til kreditvurderingerne.

4. ECB kan anmode om relevante supplerende oplysninger fra kreditvurderingsbureauet, f.eks. vedrørende kreditvurderingsbureauets rating af aktiver, udstedere og garanter, som ikke er belånbare inden for Eurosystemets rammer for kreditvurdering, f.eks. på grund af geografiske begrænsninger.

III. KRITERIER FOR GODKENDELSE INDEN FOR EUROSYSTEMETS RAMMER FOR KREDITVURDERING

1. For at blive godkendt inden for Eurosystemets rammer for kreditvurdering skal et kreditvurderingsbureau opfylde de gældende krav i denne retningslinje, herunder relevant dækning, for at sikre en effektiv gennemførelse af Eurosystemets rammer for kreditvurdering, de operationelle kriterier, tilgængeligheden af oplysninger om eksterne kreditvurderingsbureauers kreditvurderinger og med henblik på performanceovervågningsprocessen og kapaciteten til at opfylde kriterierne og reglerne i performanceovervågningsprocessen inden for Eurosystemets rammer for kreditvurdering.

2. Vedrørende kravet om relevant dækning: a) et kreditvurderingsbureau skal opfylde dækningskravene i bilag IXa til denne retningslinje. b) kun kreditvurderinger, som rent faktisk er blevet udstedt eller godkendt af kreditvurderingsbureauet i overensstemmelse med forordning (EF) nr. 1060/2009 på det relevante tidspunkt i de tre år, der går forud for dataene i ansøgningen, tages i betragtning af Eurosystemet; tilbageskuende kreditvurderinger accepteres ikke. c) Eurosystemet tager stabiliteten af den relevante dækning over tid i betragtning, herunder hastigheden af eventuelle stigninger eller fald i dækningen.

3. Hvad angår tilgængeligheden af oplysninger om eksterne kreditvurderingsbureauers kreditvurderinger og med henblik på overvågningen af performance: a) et kreditvurderingsbureau skal sikre en høj grad af gennemsigtighed i dokumenter, der er relevante for dets vurderingsmetoder og konkrete kreditvurderingshandlinger. Kreditvurderingsbureauet skal sikre, at alle de oplysninger, der er nødvendige for at forstå en ECAI-kreditvurdering, som f.eks. vurderings- eller overvågningsrapporter eller andre publikationer på dets websted, er let tilgængelige og forståelige. Hvis en specifik kreditvurdering ikke er i overensstemmelse med de gældende oplysningskrav, kan den ikke godkendes inden for Eurosystemets rammer for kreditvurdering, men kan indgå i Eurosystemets vurdering af gennemsigtigheden af kreditvurderingsbureauets generelle kreditvurderingsprocesser. b) et kreditvurderingsbureau skal sikre gennemsigtighed i sin kreditvurderingsproces og med hensyn til, hvordan det opretholder god praksis for udstedelse af kreditvurderinger. Alle metodologiske dokumenter skal dokumentere grundig ekspertise, og metoderne bør tage hensyn til alle relevante oplysninger med henblik på udstedelse af kreditvurderinger. I denne forbindelse kan Eurosystemet bl.a. analysere antallet af udstedte kreditvurderinger pr. analytiker, vurderingsudvalgets størrelse og sammensætning og medlemmernes ekspertise, vurderingsudvalgets grad af uafhængighed af kreditvurderingsanalytikerne, hyppigheden hvormed kreditvurderinger revurderes og begrundelserne for store mængder af vurderinger. Eurosystemet kan tage hensyn til såvel eksisterende som tidligere tilsynsforanstaltninger over for et kreditvurderingsbureau truffet af ESMA i henhold til artikel 24, stk. 1, i forordning (EF) nr. 1060/2009 i betragtning ved sin vurdering af pålideligheden og kvaliteten af et kreditvurderingsbureaus kreditvurderingsprocesser og -praksis. c) et kreditvurderingsbureau skal anvende sine metoder konsekvent på dets kreditvurderinger.

4. Hvad angår et kreditvurderingsbureaus kapacitet til at opfylde kriterierne og reglerne for performanceovervågningsprocessen inden for Eurosystemets rammer for kreditvurdering, skal gennemførelsen af kreditvurderingsbureauets kreditvurderinger og dets misligholdelsesstatistikker være konsekvente over tid for a) at sikre en konsekvent indplacering af kreditvurderingssystemets oplysninger i Eurosystemets harmoniserede ratingskala og b) at opretholde sammenligneligheden af resultaterne af kreditvurderingsbureauets kreditvurderinger på tværs af systemerne og kilderne i Eurosystemets rammer for kreditvurdering. Kreditvurderingsbureauets ratingoverførselstabeller og misligholdelsesstatistikker bør være i overensstemmelse med de forventede værdier baseret på kreditvurderingsbureauets egne ratingskalaer, da afvigelser mellem de konstaterede misligholdelsesrater og den tildelte sandsynlighed for misligholdelse, således som det er fastsat i bilag IX til denne retningslinje, kan rejse tvivl om kvaliteten af kreditvurderingerne og dermed hæmme en effektiv gennemførelse af Eurosystemets rammer for kreditvurdering.

5. For så vidt angår de operationelle kriterier: a) et kreditvurderingsbureau skal fremsende daglige kreditvurderingsoplysninger til alle centralbanker i Eurosystemet i overensstemmelse med det format og den distributionsmetode, som kræves af Eurosystemet b) et kreditvurderingsbureau skal sikre, at Eurosystemet har umiddelbar adgang til de relevante kreditvurderingsoplysninger, som er nødvendige for at foretage godkendelser inden for rammerne af Eurosystemets kreditvurdering og opfylde de løbende overvågningskrav, herunder pressemeddelelser, rapporter over nye udstedelser, overvågningsrapporter og oplysninger om ratingdækning, på en ressource- og omkostningseffektiv måde. c) et kreditvurderingsbureau skal være villigt til at indgå kontraktlige aftaler med Eurosystemet i tilfælde af, at det accepteres inden for Eurosystemets rammer for kreditvurdering, herunder med tilstrækkelig dataadgang og rimelige adgangsgebyrer.

6. Alle godkendelseskriterier inden for Eurosystemets rammer for godkendelse af kreditvurdering skal være opfyldt, for at et kreditvurderingsbureau kan blive godkendt inden for Eurosystemets rammer for kreditvurdering. Da den ansøgning, der skal godkendes inden for Eurosystemets rammer for kreditvurdering, kræver en meget teknisk, kvalitativ og kvantitativ vurdering, kan Eurosystemet om nødvendigt vurdere yderligere relevante faktorer i forbindelse med kravene i denne retningslinje inden for Eurosystemets rammer for kreditvurdering.

IV. KRITERIER FOR GODKENDELSE AF EKSTERNE KREDITVURDERINGSBUREAUER INDEN FOR EUROSYSTEMETS RAMMER FOR KREDITVURDERING OG OVERHOLDELSE AF KRAVENE OVER TID

1. Kreditvurderingsbureauer skal opfylde kriterierne for godkendelse af eksterne kreditvurderingsbureauer på det tidspunkt, hvor de ansøger om godkendelse og til enhver tid efter, at de har opnået godkendelse inden for Eurosystemets rammer for kreditvurdering.